
Tankbetsjûging

Dit boek hie sûnder de royale meiwurking fan de Brolsma-famylje net skreaun wurde kinnen.

Ulke Brolsma, as fertsjintwurdiger fan de famylje, hat alle war dien om my te helpen en liet my sûnder restriksje argiven en papieren ynsjen.

Frou Jantsje Kaptein-Brolsma, dochter fan Brolsma, wie elke kear wer ree om nije fragen te beantwurdzjen. Alles wat se wist sette se foar my op papier. Ik bin der grutsk op dat ik har betrouwen foar dit projekt krigen ha. Dat sy de publikaasje fan it boek net mear meimakket, muoit my tige.

 

Dit boek hat fiif jier ûnderweis west. Jelle Krol hat al dy tiid geduldich nei my harke, advizen jûn en ynhâld en stavering fan de o sa stadich waaksende haadstikken neisjoen. Elke skriuwer soe sa'n freon ha moatte.

 

In grut tal minsken ha foar dit boek holpen mei ynformaasje, mûnling dan wol skriftlik. Elk wol ik betankje:

 

Famylje Brolsma


Jantsje Kaptein-Brolsma (†) en Jan Kaptein, Frou Antje Brolsma-Slot, Ulke en Simona Brolsma, Janke Brolsma, Nanne Brolsma, Jolke Brolsma, Rein Brolsma, Frou A.B. Brolsma-Schop.


Sjoerd van der Schaaf, Tsjerk Jehannes de Jong (†), Piter Terpstra, Freark Dam, Teake Hoekema, Meinte Walta, D.A. Tamminga, Berber van der Geest, Mentha de Jong, Babs Gezelle Meerbrug, Piter Boersma, Rob Kleijngeld, P.J.C. Elema, Jan J. Bylsma.

 

Unmisber wie it flmd: meiwurkers en argiven, it is net mooglik te sizzen wat it wichtigste west hat foar it skriuwen fan dit boek.

 

Ek oare ynstellingen moatte neamd wurde: Ryksargyf fan Fryslân, Histoarysk Sintrum Ljouwert, Iepenbiere Bibleteek Stiens, Ministerie van Justitie, Provinsjale Bibleteek fan Fryslân. Der wienen noch oare ynstellingen, mar dy fregen foar har tsjinsten aardich wat jild. Mei it beteljen fan de rekken binne dy al betanke.

 

Myn famylje, freemen en kollega's wol ik foaral betankje foar har geduld.

 

Spesjale tank komt ta oan Trinus Riemersma, dy't mei grutte oandacht en belangstelling de redaksje fan dit boek op him nommen hat.

 
Ta ynlieding


De distânsje fan de biograaf

Reinder Brolsma wie in grut skriuwer. Grûn en minsken, It Heechhôf, De Skarlún, Sate Humalda en in moai tal sketsen binne dêr it bewiis foar. Syn skriuwerskarriêre wie in sukses. Hy wie populêr, krige omtinken fan de krityk en fertsjinne goed. De haadlinen fan syn libben binne maklik te tekenjen. Syn berte foel yn 'e begjintiid fan it sosjalisme en hy ferstoar twa jier nei Kneppelfreed. Hy wie belutsen by alle aksje fan de Fryske beweging tusken 1915 en 1945 en bekend mei foaroanmannen as Kalma, Folkertsma en Kiestra.

De persoan Reinder Brolsma, de man efter de skriuwer, is minder goed benei te kommen. Gjin ‘bijzondere kenteekenen’ skreau in amtner yn Brolsma syn paspoart oer syn uterlik en dy wurden lykje ek op syn persoanlik libben fan tapassing te wêzen. Tamminga neamde Brolsma ‘suver in anonymus’ en Kalma beskreau him as in ‘automaat’: ‘doch der in tientsje yn, ƒ50,-, ƒ100,- ef mear en der komt in stik út.’1

Brolsma wie fansels gjin masine, mar wier is wol dat er bytiden gjin persoanlik libben like te hawwen. Hy wie op it each allinnich mar skriuwer. Yn dit boek ha 'k besocht tichter by him te kommen om bygelyks út te finen wat him ta sa'n ûnbidige produksje dreau en wêrom't er him - by alle sukses - troch de Fryske autoriteiten miskend fielde.

Sa't de lêzer fan dit boek ûnderfine sil, is it lang net altyd slagge in andert op sokke fragen te finen. In grut probleem is, dat mar in hânfol brieven en in noch lytser tal persoanlike stikken bewarre bleaun binne, dy't wat sjen litte fan syn beweechredenen. Hie Jantsje Kaptein-Brolsma net de brieven bewarre, dy't er har yn de lêste acht jier fan syn libben om de pear wike stjoerde, dan hie der hast neat oer syn hâlden en dragen werom te finen west. Aldergelokst wie it ûnthâld fan syn dochter geweldich, dat noch aardich wat ynkleuring fan syn deistich libben wie mooglik. Mar it feit bliuwt, dat dit boek bytiden mear op in rekonstruksje liket as op in biografy.

Fyftich jier nei syn ferstjerren hâldt Reinder Brolsma de biograaf noch altyd op distânsje.

Dat der sa'n bytsje materiaal is, jout it risiko dat it ljocht op saken falt, dy't mooglik minder wichtich west hawwe as oare, no foargoed weirekke feiten. Dêrmei kin dit boek deselde krityk krije dy't Brolsma destiids altyd wer ferneare moast: it is tefolle in skets, temin in gehiel. Hooplik krijt dit boek de lêzer sa't Brolsma him dy ek winske: ien dy't oan fragminten genôch hie om in kompleet byld te krijen.

Dit is net de earste kear dat Brolsma oandacht kriget. Benammen syn hâlden en dragen yn 'e oarloch hat nochal ris op it aljemint west. Ek de reden dat Brolsma syn libbensein sels keazen hat, brocht skriuwers ta spekulaasjes. It hie gjin probleem west om mei dy skriuwers (meast historisy) in polemyk oan te gean, mar ik ha my behearske. In lyts bytsje argewaasje oer guon auteurs is noch werom te finen yn 'e noaten.

It doel fan dit boek is om in earlik en kompleet byld te jaan fan Brolsma syn libben en wurk. It is gjin hagiografy mar ek gjin rekwisitoar. It ûnferstannige gedrach út 'e oarlochsjierren komt oan 'e oarder, lykas syn tragyske dea en de fleurige jeugd yn Stiens.

De boarne fan Brolsma syn bestean wie syn kreativiteit. Doe't dy opdroege, begûn de mankelikens. Ien reden om dit boek te skriuwen wie de oandacht foar Brolsma werom te bringen nei syn wurk.

Faak is klage dat safolle fan dat wurk fersille lei yn tydskriften. Mar net ien hat oant no ta de muoite nommen dat wurk te lêzen of systematysk nei te gean. Prachtich of nijsgjirrich wurk bleau lizzen. De persoan Brolsma bliuwt ek mei it ferskinen fan dit boek foar in part in ûnbekenden. De skriuwer, dy't sa'n tûzen blauwe skriften folskreaun hat, is mei dit boek folslein nei foaren helle.

Brolsma kin wer lêzen wurde.

 
Lêswizer

Alle sitaten wurde yn 'e noaten ferantwurde.

Dêr binne in tal ôfkoartingen by brûkt:

 

Persoanen


JB Janke Brolsma-Westerbaan

JKB Jantsje Kaptein-Brolsma

LB Liuwe Brolsma

RB Reinder Brolsma

MKS Marten Koops Scholten


Kranten en tydskriften


FC Friesche Courant

IFF It Fryske Folk

IH It Heitelân

LC Leeuwarder Courant

LN Leeuwarder Nieuwsblad

NvF Nieuwsblad voor Friesland

S&R Sljucht & Rjucht

VvF Volksblad van Friesland

YúeT Yn ús eigen tael


Ynstellingen


DFB De Fryske Bibleteek

FLMD Frysk Letterkundich Museum en Dokumintaasjesintrum, Ljouwert

JFM Jongfryske Mienskip

PB Provinsjale- en Buma Bibleteek fan Fryslân


Alle sitaten binne opnommen yn 'e oarspronklike stavering, yndachtich de wurden fan J.J. Hof: ‘Foar gûds dy't gjin boek mei twa, trije staveringen nêstinoar of bij need trochinoar hinne lêze kinne sûnder yn 'e war te reitsjen, hab ik net skreaun’ (Fjirtich jier taelstriid, I, s. xii).

 
I


Net fan in frjemd

Brolsma hie syn literêr talint net fan in frjemd. Syn oerpake skreau al, lykas syn heit, dy't dêrby in poerfrysk man wie mei in knappe bibleteek. Yn dit earste haadstik wurdt in skets jûn fan it Brolsmalaach. It wienen gjin arbeiders mar lytse boargers, dy't de jonge Reinder in goede start joegen. Stiens, syn berteplak, krijt ek wiid-weidich oandacht, om't it doarp in djippe, net út te wiskjen ynfloed op him hân hat.

In ferneamd laach

Brolsma wenne al lang yn Ljouwert, doe't er dit oantinken oan Stiens ophelle:

 

Amper hûndert trêd fen hûs ôf wier it wite stek yn 'e bocht by de feart lâns. Destiids gongen alle bern der efterlâns ef boppe oerhinne mei triljende skonkjes en licht yn 'e holle fen de nuvere sitewaesje.2

 

Doe't er dat skreau, bestie dat wite stek al net mear, mar hy wie der wis fan dat er, hoe âld oft er ek wurde mocht, alle kearen as er yn Stiens kaam, dat stek noch stean sjen soe. Brolsma koe dan ek maklik bemimerje hoe't er as man fan tachtich,

 

gjin oanstriid mear fen de stêd [hie] en hwet dêr omgiet, hwent it doarp fen âlds, det is him great genôch. Hy pandert dos de bûrren wer del en hat alle stûdzje by alearen, hy sjucht midden yn 'e winter de beammen om it tsjerkhôf fol yn blêd stean en de oppers hea yn de lânnen. Hy hat gjin bigryp oer ûre en tiid en as hy bûtendoar komt, is it wer allegear ljocht om him hinne krektlyk as doe.3

 

Ticht by dat wite stek stie syn bertehûs, dêr't er syn allerearste yndrukken opdie. Dêr hearde er de ferhalen oer syn oerpake, dy't sjoen hie hoe't de toer fan Hallum ynstoarte en de pake, dy't yn België fochten hie. Fan dy manlju wienen in soad skriftlike oantinkens bewarre bleaun. Har libbensrin wie him fanjongs ôf oan bekend.
 
It wie syn oerpake Pieter Jans, dy't him yn 1830 nei wenjen sette yn Stiens. Yn 1812 hie er him as in Brolsma registrearje litten. De namme keas er om't er berne wie op 'e pleats ‘De Brol’ by Hallum4. Syn heit hie dêr buorke, Pieter Jans en syn broer Jan Jans dienen dat lykwols net mear. De reden dêrfoar wie sûnder mis, dat it bedriuw temin opsmiet.

Foar't er nei Stiens ferfoer hie Pieter Jans in skoft lang foar in part eigner west fan it Hallumer beurtskip5. Dêrnei wie er gernier yn Feinsum. Rom hie er it net, út dy jierren binne skuldbewizen bewarre bleaun. Yn Stiens begûn er in fuormanderij op Ljouwert.

Pieter Jans troude yn 1800 mei Tsjitske Hessels Hommema, dochter fan in boer út Feinsum6. Beide wienen mennist. Oer Tsjitske is suver neat bekend, namste mear lykwols oer har famylje. De mem fan Tsjitske Hommema wie Lysbet Roelofs, in suster fan 'e ‘boereprofessors’ Albert, Pieter en Arjen Roelofs. Dy bruorren bebuorken mei in oare suster in pleats tusken Hijum en Aldeleie. Alle tiid dy't se oer hienen, waard bestege oan rekken- en mjitkundige fraachstikken. It iennige útsje fan 'e bruorren wie nei de Ljouwerter merke: sa bleauwen se op 'e hichte fan 'e nijste fynsten op optysk en wittenskippelik mêd.

Foaral Arjen wie ferneamd om syn kennis. Hy koe de stân fan 'e stjerren berekkenje en wist de komst fan kometen en moannefer-tsjusteringen te foarsizzen. Ien fan syn neifolgers wie Roelof Hommema, in broer fan Tsjitske. Lykas syn omkes wie er betûft yn it meitsjen fan optyske ynstruminten. Syn wichtichste prestaasje wie in spegelteleskoop, dy't yn it Frysk Museum bewarre wurdt.7

Brolsma wist fan 'e famyljekonneksje mei de ferneamde bruorren. Syn broer, Arjen Roelof, wie nei ien fan harren neamd. Yn ien fan syn reportaazjes skreau er oer it hûs dêr't se wenne hienen en dat nei lang sykjen troch in âlde frou as it ‘stjirrekikershûs’ oanwiisd waard8. By in oare gelegenheid stelde er him foar hoe't de trije earnstige manlju, de holle fol prakkesaasjes, net neistinoar mar efterinoar rûnen om ‘noodeloos gepraat’ foar te wêzen9.

Pieter Jans Brolsma en syn frou krigen tsien bern: fiif jonges en fiif famkes. Hessel, it sânde bern, waard de pake fan Reinder Brolsma. It moat in goed houlik west hawwe. Yn 1836 memorearret Pieter Jans dat hy en syn frou al seisentritich jier byinoar binne, en ‘nog half zoo lang daar roes ik voor’10.

Reinder Brolsma syn oerpake hie niget oan suver alles wat om him hinne barde. Saken dy't er nijsgjirrich of apart fûn hâlde er by. Yn lytse boekjes makke er oantekeningen oer it waar, berten by famylje en kunde, krupsjes, stjergefallen en ek dat er 8580 ‘dubbele passen’ sette moast tusken Hallum en Ljouwert. Grutte èn lytse saken skreau er op. Sa hearde er yn 1821 op 21 april foar 't earst de koekút, yn 1823 gie er op 9 april ‘bij de zeekust langs’ en in wike letter seach er yn Stiens ‘een drommedaris, een beer en Aapen’. Op 15 juny dat jiers skreau er op dat syn soan Roelof, dy't doe fiif jier âld wie, foar 't earst mei nei Ljouwert west hie.

As jonkje hie Brolsma dy boekjes al trochsneupt en letter soe er se allegeduerigen brûke foar syn krantestikken oer histoaryske saken11.

Folle mear noch wist er fan syn pake Hessel. Fan him wienen steapels brieven bewarre bleaun12. Hessel Brolsma gie yn 1831 as ramplesant ûnder tsjinst. Earder hied er yn Achlum boerefeint west. Njoggentjin jier âld kaam er yn in hiel oare wrâld telâne. Hy trof it net. De súdlike provinsjes wienen nei jierren fan ûnfrede tsjin it Hollânske regear yn opstân kommen. Dat wie foar Kening Willem I reden om safolle mooglik Soldaten nei Noard-Brabân te bringen. Hessel Brolsma gie mei syn garnizoen op 12 maart út Ljouwert, mids april wie er yn Willemstad. Ien fan Brolsma syn lêste krante-stikken gie oer hoe't syn pake yn soldateklean, mei in ‘blompoteftige sjako’ op, thús yn Stiens ôfskie nommen hie fan 'e famylje. ‘It feintsje Hessel seit: “Sjoch noch mar ris goed om jim hinne mannen, hwant mûlk komme wy dizze brédyk nea wer binei”.’13

De Belgen hienen ûnderwilens in oar as kening oansocht en Willem I fûn it tiid om tsjin harren op te treden. Op 1 augustus begûn de fjildtocht, dy't tsien dagen duorre en net de oerwinning brocht, dy't de kening der fan hope hie. It soe noch jierren duorje ear't er syn ferlies tajaan woe. Hessel soe dêrom mear as fiif jier yn Brabân bliuwe. It iennichste oarlochsbarren dat er meimakke wie de ‘slach by Turnhout’. Oan syn famylje yn Fryslân die er ferslach. ‘Den 4e hebben wij op het veld voor malkaar gestaan elk met een leger en toen hebben zij eerst een schot of vier gedaan met de Kanonnen en toen begonnen wij ook met de kanonnen en toen zijn ze terugge-maceerd in een bos en verder in Turnhout en ik was met aan het tilejeeren en zijn met een veertig man van zijden door het bos gegaan.’ Hessel krige foar syn bydrage oan 'e slach in izeren betinkingskrús.

Yn Brabân begûn foar Hessel it wachtsjen op 'e demobilisaasje. Syn garnizoen wiksele nochal ris fan plak. Hy fleure op as er by freonlike minsken yn 'e kost kaam en net yn 'e kazerne hoegde te bliuwen. In pear kear gie er mei ferlof, mar sokke reizen wienen djoer en beset mei swierrichheden. De famylje hâlde kontakt troch brieven te stjoeren. Meastentiids wie it de heit, dy't se skreau. Nei de bewende foarmlikheden, kaam ornaris syn nijsgjirrich aard daliks boppe. Sa woe er witte hoe lang de brêge by Kampen wie. Dêrnei fertelde er alle oarlochsleed dat yn 'e kranten stien hie en hoe't it famyljefeest by Atsjemuoi west wie. Heit en soan wienen yn har korrespondinsje earlik tsjin inoar. As Hessel jild brek wie, dan

Pake Hessel Pieters.


fertelde er dat. Syn heit seit by gelegenheid dat er ‘schraal by de beurs’ is en dat soks ‘nog aloude kost en ook al een gewoonte gelijk ook gij wel weet [is].’ Hy skriuwt syn soan op in stuit ek dat ‘ue oude vrijster Aaltje die getrouwd is met Folkert gelijk gij weet (...) heden morgen dispuijt gekreegen [heeft] met haar man of met de oude lieden.’ In inkele kear naam ien fan syn susters it skriuwen oer. Ek dan gie it op de bewende wize oer waar, nijs út it doarp, en de natuer: ‘onse Roose heeft veel knoppen en roosen zoo dat het een lust is te zien: ons oude poes heeft te nagt jonge poesen gebragt.’

Hessel ferfeelde him yn Brabân en hy begûn - ynspirearre troch syn heit - oantekeningen te meitsjen oer wat der om him hinne barde. Hy skreau ek lange rymstikken oer, meast yn it Hollânsk, út en troch wie der wolris wat Frysk by. Hy hellet ek wol minder froede dingen út. By in útsje op snein giet er nei Dútslân en keapet dêr mei wat maten goedkeape brandewyn yn. ‘Zoo zal ik het U maar wat kort uitleggen’, skriuwt er syn heit, ‘mijn logies is tegenwoordig in de Politiekamer en ben gestraft met vier dagen.’ Reden foar dy straf wie dat de hearen deilis rekken mei in pear mearderen. ‘Dat zal uw Lieden maar maatig voldoen (...) eerst wat Soopen en dan 4 Dagen in 't Kasje,’ is de lakonike reaksje fan syn heit.

Nei in pear jier belykje de brieven fan 'e soan dy fan 'e heit yn redenrikens en libbenens. As er net lang nei it ynsidint mei de brandewyn by minsken yn 'e kost komt yn Zevenbergen, wat him poerbêst foldocht, skriuwt er: ‘Zoo goed en plaisierig (...) dit dorp hoort onder Noordbrabant, maar het is eigenlijk Vriesland want ik heb nog nooit in geen plaats gelegen dat zoo veel aan Vriesland gelijk was want het is hier een zwaare grond en de weilanden staan hier nog geen eens slecht; er wordt veel meekrab gebouwd en hier zijn twee Fabrieken daar het in bereid wordt (...)’

Om nochris ferlof te krijen, betinkt Hessel in ferlechje. Syn heit helpt him en skriuwt in sabeare earnstige brief oer in deasike broer en in tryste mem, ‘dus is ons verlangen dat gij spoedig overkomt’. Sa krijt Hessel in ‘Zieke Artest’ en kin er in wike of wat nei hûs.

As er noch mar krekt werom is yn Brabân, begjin 1836, krijt er werklik min nijs fan thús.

 

Uw Broeder Jan heeft in de nacht van 10 op 11 januari, Zijnde Zondag van Maandagnacht een Swaar ongeluk gehadt - toen was het hier Sterk ijs zoodat de Jonge knapen hier Schaatsenrijden konden. Na het Schaatsenrijden was er een goed geselschap van Jongvolk in de herberg des nagts waar Jan hem ook bijgevoegd en ook vrolijk met haar was (maar hij niet op schaatsen geweest) en de nagte te huijs kornende en Zig weder volgens gewoonte na de Zolder klimmende. Was Juijst op de helfe en Valt oogenblikkilijk van boven neer op de grond. Wij Zulks hoorende Springen dadelijk van het bed, de lamp opgestoken en bij hem konde Wij bijna geen leven aan hem Sien en ook geen Woorden van hem krijgen en toen wij hem oplichten of te zeggen daar wech namen, Stond het bloed onder op de grond, zoodat Wij in Eersten opslag alwat bevreest waren van te Sterven; maar niet heel lang duyrende kwam hij wat toe zigch zelf en deed niet anders dan te zeggen: Ik mat stjerre, ik mat stjerre, myn leawe memke; myn leave memke (...)

 

It falt wol wat ta, sa't út in oar brief bliken docht, mar hielendal goed komt it net mear. ‘Zoo dat ik al van gedachten zijn dat hij daar voor altoos wel wat 't een of ander van zal overhouden.’

Ein 1836 kaam Hessel defmityf wer nei Fryslân. Syn libben nirnt in kear, as syn heit op 24 augustus 1837 ferûngelokket by Koarnjum. Hessel nimt dan syn affearren oer14. Yn it boekje, dêr't syn heit oantekeningen yn makke oer it waar, skriuwt er: ‘Hier mede eindigt onzen vader. Uit het bovenstaande alles door hem nauwkeurig aangetekend moest hij op 24 dezer ongelukkig zijn leven laten door het op hol raken van een paard en wagen in 't water geraakt en verdronken. Nu zal ik H.P. Brolsma het beginnen maar met deze omstandigheden al wat in de war geraak en de nauwkeurigheid van het weer vergeten. Zoo begin ik nog met de 30 dezer.’

Brolsma skreau oer syn pake, dat dy nei syn ferbliuw yn Brabân ‘de swalkersnocht te pakken hie, en wat oars woe as it boerewirk.’15 Hy begûn as boade mei it pak op 'e rêch. As yn 1847 de dyk nei Ljouwert ferhurde wurdt, keapet er in kroade. In fierdere ferbettering is in karre mei in hûn der foar. Yn lettere jierren hat er in omkesizzer, Hessel bij de Leij16, yn tsjinst.

In boade hie it betrouwen fan syn klanten nedich. Hy helle en brocht net allinnich bestellingen út 'e stêd, hy wie ek de tusken-persoan dy't de kredytweardigens fan syn doarpsgenoaten beoardielje moast by de winkellju. Dy betrouden op syn ynsichten. Men mei oannimme dat Hessel Brolsma de transaksjes tusken debiteur en krediteur sels ferrekenne, dêr siet gjin bank tusken. As boade behearde er ek de brievepost, hy wie besteiler en hâlde de administraasje by. Men mei ek oannimme dat de Stienzers faak syn help nedich hienen by it lêzen en beäntwurdzjen fan 'e brieven. Sekuer en sunich as er wie, koe er it boadewurk mear as 45 jier úthâlde17.

Hessel Brolsma like op syn ûndernimmende heit. Lykas him hâlde er ek in soad saken by yn oantekenboekjes. Hy gie noch in stap herder en begûn bysûndere dingen te sammeljen. Syn pakesizzer soe him letter fernuverje oer de snaffel fan in albatros, in opiumpypke, in hertegewei, de bek fan in grutte slang ‘sa geef as kryt mei rounom twa as trije rigels steande skerpe toskjes en likefolle lizzende’ en de ‘seage fen in seagefisk, in (...) âlde rariteit, det fiskerwapen, in stik bien mei frijwol stompe takkels op beide kanten lâns.’18 Hy hearde ta de yntekeners op Eekhoff syn Geschiedkundige Beschrijving van Leeuwarden (1846). Syn namme en fiinksje (‘postbode’) falt op tusken de dûmny's, abbekaten en heechleararen.

Yn 1840 troude Hessel mei Antje Ulkes Stinne út Stiens, dochter fan in bakker. Hy hie mei har broer Johannes ûnder tsjinst west. Alhoewol't beide út in skaai fan mennisten kamen19, gienen Hessel en de frou oer nei de Herfoarme Tsjerke. Yn it tsjerklike hie Hessel ûnder tsjinst al serieus west. Sa skreau er yn 1835 út Breda wei oan syn heit: ‘Ik kan U melden dat ik hier gaan te vraag leeren en als wij hier wat lang leggen blijven dan ook met aangenomen als ik het doen wil want dat doen ze hier nog al gauw, veel gauwer als thuis maar dan moet er ook van Doopen in komen (...)’

‘It âlde doarp’

Stiens telde yn 'e tiid fan Hessel Brolsma, mids njoggentjinde ieu, sa'n 1800 ynwenners. Yn 1890 wienen dat der al mear as 2000. It doarp wie boud op en om de terp mei dêrop de foarse St. Vitustsjerke. Om it hôf stie in dûbele rige linebeammen, dêr't de toer karakteristyk boppe út stiek20.

It doarp lei op in sintraal punt tusken Ljouwert, it Bilt en noardlik Fryslân. Troch de Stienzerfeart wie it ferbûn mei de le. Foaral freeds, as it merk wie yn Ljouwert, brûkten de boeren út 'e omkriten it doarp as pleisterplak. Dat wie ek de reden dat Stiens fiif herbergen telde. Ien kear jiers waard yn it doarp sels in grutte feemerk hâlden.

Stiens wie in boudoarp, it lei mids âld en nij lân. Dat lêste, wûn op 'e Middelsee, wie djoerder as it oare, mar frege ek hegere kosten foar bewurking en ûnderhâld. Rûnom stienen grutte pleatsen en de spultsjes fan gernieren, yn it doarp wennen foaral de arbeiders. Mei't Stiens grutter waard en troch de ferhurde dyk bettere ferbiningen krige, lieten rinteniers oan 'e bûtenkant fan it doarp moaie nije huzen sette. Sa waard Stiens ek mear en mear in doarp fan lju mei jild.

Yn 1868 ferhuze Piter Jelles Troelstra mei syn âlden fan Ljouwert nei Stiens, neidat er ek al yn Koudum en Assen wenne hie. Yn it

Stiens, hoeke Skilwei-Tsjerkeplein.


doarp skipe er syn leafde foar it Frysk èn kaam er yn 'e kunde mei klasseferskillen. Wylst arbeiders earm bleauwen, libben de boeren yn weelde.

Dat wienen de boeren, dy't ‘op hjar great spil, dêr de greiden en de boulânnen wiid om hinne laeijen, as keningen it biwâld fierden oer fammen en feinten, oer de arbeiders dy't tichte by yn hjar “keamers” wennen, oer hynzers en kij en al, hwet der mei it boerespil mank is.’ Troelstra kaam as jonkje ‘jimmeroan wer ûnder 'e ynfloed fen det greate, rynske, oerdedige, det my tablonk fen 'e wide hôven mei apels en parren, de kelders mei aden fol reamme, mei bûter en tsiis, de fetten mei sûpe en waei, de greate plakken droech spek, dy't njunken ús panne op tafel dellein waerden, as wy mei it folk ieten en de tsjokke giele bry, dêr't wy ús it liif fen op 'e least ite koene.’21 Doe't de Troelstra's yn 1875 werom gienen nei Ljouwert, wie de bêste tiid foar de boeren al wer foarby. Rillegau soe de krisis komme.

Stiens wie in âld doarp mei in rike skiednis. De measte bewizen dêrfan, de Burmania-state, de Unia-State (de terp waard ôfgroeven yn Troelstra syn tiid22) of de Riniastate, wienen allang ferdwûn. Der wie noch de Juckematerp, dy't net earder as yn 1899 ôfgroeven wurde soe. Neist de moaie nije huzen, dy't set waarden, hie Stiens ek al sûnt jierren in earmhûs. It wie ien fan 'e earste doarpen fan Fryslân mei in bewarskoalle. De legere skoalle lei, foaral ûnder it bewâld fan master Heart de Jong, op in bêste namme. Yn 1873 kaam der in kristlike skoalle.

Yn 1844 krige Stiens in nije dûmny, Meyboom. Hy soe dêr mar twa jier bliuwe, mar as fertsjintwurdiger fan 'e ‘moderne’ rjochting yn 'e Herfoarme Tsjerke, grutte ynfloed krije. Him foelen yn Stiens foaral de sosjale misstannen op en it grut tal analfabeten. As in twirrewyn begûn er mei ferbetteringen en feroaringen. Syn opfolger, Ds. Brugsma, dy't Troelstra ek meimakke hat, wie in sêftmoedich man, dêr't net folle besieling fan útgong. Yn syn tiid gie - nei lange jierren fan striid - it behear fan 'e tsjerke oer fan 'e rike boeren nei de manlike lidmaten.

Der wienen mear maatskiplike feroaringen. It sosjalisme kaam op en de Ofskieding krige syn ynfloed yn it doarp. Yn 1867 hienen de ôfskieden kristenlju al har eigen gebou yn it doarp, yn 1878 waard it in selsstannige gemeente mei in eigen dûmny.

Foar wa't út Ljouwert nei Stiens gie, begûn it doarp yn Brolsma syn jonge jierren by de herberch Koudenburg, ‘in plaijsante gelegenheid mei boppeseale en trochreed.’23 Wa't dan oer de brêge it doarp yngie, seach daliks foar him op in lytse hichte in grutte pelmole stean. ‘Skean tsjin it doarp oer foarme hy in prachtich gehiel dêrmei; dêrwei like it doarp skildereftich (...)’24 skreau er letter. In eintsje fierderop stie herberch De Briel, ‘in rejael spil mei seldsum romme brede boppeseale’25 oan it Achterbosk. Dan begûn by de feart lâns de Langebuorren, de wichtichste strjitte fan it doarp. Oan 'e oare kant fan dy feart leinen de Bijkelannen. Troelstra skreau dêroer: ‘een mooie weide, die uitzicht gaf op meenig heerlijken zonsondergang weerkaatst in de ramen der huizen. Daar lagen gewoonlijk turfschepen, het “potschip” en hetgeen verder langs de Stienser vaart het dorp had bereikt.’26 Healwei de Langebuorren stie Café Rustenburg.27 Dêr begûn dan echt de buorren. Rjochtsôf by dat kafee wie de strjitte dêr't eartiids in kleaster stien hie. Fierderop wie dan de Kakkewei, neamd nei de rûchskernes dy't dêr te finen wienen. Yn dat part fan it doarp wennen meast earme arbeiders. Op 'e terp, om it tsjerkhôf, stienen de pastory, it doktershûs, it skoallehûs en noch twa herbergen, Het Lands Welvaren en op it heechste punt De Twa Springende Hynsten. Oer de feart, dy't by de terp lâns rûn, wie noch in strjitte dy't Smellenbrug hiet. Eastlik op de terp stienen de skoalle en it earmhûs.

Krekt foarby de tsjerke hâlde it doarp op. Dat wie by it wite stek oan it begjin fan 'e Skilwei, op nei Froubuorren en krekt achter de pastory by de Feinsumerdyk, op nei Hallum. ‘In smelle púnwei en in brede âlde modderreed koersten op nei it Westen ta mei tal fen sydpaden om de kommunikaasje mei de âldlânske boeren to ûnderhâlden, de Dokkumer le sûnder brêgen ef oerset skaette it Stienser gebiet forgoed fen oare wrâlddielen ôf.’28

Ien kear yn 't jierwie it Stienzer merke. Lykwols, de Stienzers sochten ek om oare ferdivedaasje. Under ynfloed fan it Winterjûnenocht krigen se aardichheid oan komeedzjespyljen. Yn 1865 waard de resitearklub Oefening en Genoegen oprjochte. Yn 1872 hâlde dy der mei op en in nije klub, Oefening kweekt Kennis naam it oer. De lju fan dy klub rjochten op 1 desimber 1875 de rederikerskeamer Halbertsma op. Ien fan 'e minsken dy't dêr op dy Jûne fan 'e earste desimber op 'e boppeseal fan De Briel by wie, wie Ulke Brolsma, soan fanboade Hessel Pieters. Hy waard skriuwer fan 'e nije keamer.

Ulke Hessels, Reinder syn heit


Aantekeningen

1T[amminga, D.A.], ‘Reinder Brolsma is forstoarn’, Frysk en Frij, 27 novimber 1953; op cit. Sj. Rusticus, ‘Lêzing oer Reinder Brolsma’ (om 1936 hinne), hs., flmd.

2RB, ‘Aldjiersjoun’, nvf, 30 desimber 1938.

3Idem.

4Foar de ôfkomst fan 'e Brolsma's sj: J.U. Brolsma, Brolsma 1620-1996.

5In famyljeferhaal wol ha, dat er yn 1804 oan board fan dat skip, by stil waar, seach dat de toer fan Hallum ynstoarte.

6Pieter syn broer Jan troude mei de suster fan Tjitske. Se binne ferfearn nei Sint Anne en waarden sa de earsten fan 'e Biltske staach fan 'e Brolsma's.

7Roelof Hommema moast neffens Eekhoff earst neat fan it Frysk ha, mar waard under ynfloed fan de Halbertsma's ‘later een der grootste liefhebbers daarvan.’ Yn: ‘Levensbeschouwing van Dr. Eeltje Halbertsma’, De Jonkerboer, Ljouwerd, 1858, s. 5

8RB, ‘Prutsers en Genieën’, nvf, 25 febrewaris 1939.

9RB, ‘De Leeuwarder kermis in 1942 en in vroeger tijden’, nvf, 24 july 1942.

10Yn famyljebesit binne in grut tal brieven en oantekenboekjes fan oerpake, pake en heit fan Reinder Brolsma. Alle sitaten yn dit haadstik, dy't net ferantwurde wurde, komme út dy samling.

11Bygelyks: ‘Midsimmerpronk biwûnderje. As 't moat dan geandefoet’, fc, 10 july 1943. Yn dit stik wurde de ‘dubbelde passen’ tusken Hallum en Ljouwert, dy't Pieter Jans teld hie, neamd. Deselde rige is oernommen (sûnder boarne) yn: W.K. van der Veen, Uit de geschiedenis van de grietenij Ferwerderadeel, 1958, s. 158.

12Yn 1931 hat Brolsma de brieven brûkt yn syn rige ‘Over Menschen, dingen en gebeurtenissen’. By dy gelegenheid die er as hie er se krigen fan in freon. ‘Nu dan, de vriend vertrouwde mij het familie-archief toe en dat kon-ie gerust en met onbezwaard gemoed doen. 't Was veilig en avond na avond heb ik - genoegelijk aandachtig - deze merkwaardige brieven ‘nagesneupt.’ Brolsma, ‘Van voor een eeuw’, nvf, 29 maaie 1931.

13RB, ‘Is de Brédyk to smel?’, lc, 5 april 1952.

14Dat syn âldste broer Jan dat net docht, hat mooglik mei dy syn ûngelok te krijen.

15RB, ‘Is de Brédyk to smel?’

16Dit wie in soan fan Hessel syn suster Neeltsje, troud mei Jan Krijns bij de Leij.

17By dy gelegenheid makke P.J. Troelstra in fers, dat op 27 augustus 1882 yn it Friesch Volksblad stie. It is dúdlik gelegenheidswurk. In priuwke: ‘Trou en earlik, from en fleurich,/ Hajo 't al dy jierren dien;/ En troch wyn en wiete buoien/ Binn' jo krigel hinne gien.’ Troelstra, Samle Fersen, s. 185-186.

18RB, ‘Op skoalle en thús’, ih, 1928 s. 161.

19Antje Stinne har pake Johannes Ulkes (1759-1844) wie jierrenlang preker yn Hallum. Dỳ syn heit, Ulke Johannes (ferstoarn 1799), wie dûmny yn Grou.

20‘Dêr stekt út griene beammen d' âlde toer,/ De skiere holle oerein yn 't blauwe swurk.’ Troelstra, Samle Fersen, s. 333.

21Troelstra, Fen liet en libben, s. 24.

22‘Meermalen speelden wij als kinderen op die oude terp, die om ons heen werd afgegraven en snuffelden gretig in hetgeen uit den terpgrond tevoorschijn kwam.’ Troelstra, Groei, s. 55.

23RB, ‘Oer Stiens yn en nei Piter Jelles syn tiid’, ih, 1932 s. 359.

24Idem, s. 358.

25Idem, s. 359.

26Troelstra, Groei, s. 57.

27Op it plak dêr't no de betinkingstien foar Troelstra stiet.

28RB, ‘Oer Stiens’, s. 358.

